8. การควบคุมภายใน

ในการประชุมคณะกรรมการบริษัทครั้งที่ 7/2553 เมื่อวันที่ 2 มีนาคม 2553
โดยมีคณะกรรมการตรวจสอบทั้ง 3 ท่านเข้าร่วมประชุมด้วยนั้น
คณะกรรมการบริษัทได้สอบทานและประเมินความเพียงพอของระบบการควบคุมภายในของบริษัทในด้านต่าง
ๆ 5 ส่วนคือ

1.  องค์กรและสภาพแวดล้อม บริษัทมีการจัดองค์กรขึ้นมาบริหารงานอย่างเหมาะสม กล่าวคือ
    คณะกรรมการบริษัท ประกอบด้วยกรรมการ 9 ท่าน ในจำนวนนี้เป็นกรรมการอิสระ 3 ท่าน
    โดยมีคณะกรรมการตรวจสอบ และ คณะกรรมการสรรหาและกำหนดค่าตอบแทน
    เป็นคณะกรรมการชุดย่อย
    รวมทั้งกรรมการบริหารซึ่งได้รับการแต่งตั้งจากคณะกรรมการบริษัทล้วนเป็นผู้มีคุณสมบัติที่เหมาะสม
    และสอดคล้องกับข้อกำหนดของทางราชการ
    นอกจากนี้การดำเนินงานจะมีการกำหนดงบประมาณและเป้าหมายไว้

2.  การบริหารความเสี่ยง
    แม้บริษัทจะไม่ได้จัดตั้งคณะกรรมการบริหารความเสี่ยงมาดูแลปัจจัยความเสี่ยงต่าง ๆ ที่มีอยู่
    คณะกรรมการ
    และผู้บริหารของบริษัทก็ได้ตระหนักและทราบถึงปัญหาความเสี่ยงและระมัดระวังในการบริหารความเสี่ยงต่าง
    ๆ มาได้ด้วยดีในระดับหนึ่ง โดยมีหน่วยงานตรวจสอบภายใน
    และฝ่ายบัญชีและการเงินทำหน้าที่ในการประเมินความเสี่ยงร่วมกับฝ่ายบริหาร
    เพื่อป้องกันความเสี่ยงที่อาจเกิดจากขบวนการปฏิบัติงานของฝ่ายงานต่าง ๆ
    และเสนอแนะแนวทางที่เหมาะสม เพื่อป้องกันข้อผิดพลาดจากการปฏิบัติงานที่อาจเกิดขึ้นได้
    หรืออยู่ภายใต้ความเสี่ยงที่บริษัทยอมรับได้
    รวมทั้งมีการกำหนดมาตรการในการติดตามสาเหตุของความเสี่ยง
    และมาตรการในการลดความเสี่ยง

3.  การควบคุมการปฏิบัติงานของฝ่ายบริหาร คณะกรรมการบริษัทได้แต่งตั้งคณะกรรมการย่อย 2
    คณะ ประกอบด้วย คณะกรรมการตรวจสอบ และ คณะกรรมการสรรหาและกำหนดค่าตอบแทน
    นอกจากนี้ บริษัทได้ออกระเบียบอำนาจการอนุมัติ โดยได้กำหนดขอบเขตอำนาจหน้าที่
    รวมทั้งวงเงิน อำนาจอนุมัติไว้เป็นลายลักษณ์อักษร
    และมีการปรับปรุงตารางอำนาจอนุมัติให้เหมาะสมอยู่เสมอ
    เพื่อให้ผู้บริหารของบริษัทในแต่ละระดับถือปฏิบัติในการดำเนินการตามประเภทของกิจกรรม
    หรือหากเกินอำนาจ และกิจกรรมใดมิได้กำหนดไว้ ก็ให้เสนอขออนุมัติจากคณะกรรมการบริษัท
    อำนาจอนุมัติดำเนินงานโดยปกติประธานเจ้าหน้าที่บริหารจะเป็นผู้อนุมัติ
    บันทึกข้อมูลโดยกลุ่มงานบัญชีและการเงิน และดูแลเก็บรักษาทรัพย์สินโดยกลุ่มงานธุรการ
    การทำธุรกรรมร่วมกับผู้ถือหุ้นใหญ่ กรรมการ
    หรือผู้ที่เกี่ยวข้องกับบุคคลดังกล่าวก็เป็นไปตามกฎเกณฑ์ของตลาดหลักทรัพย์แห่งประเทศไทย
    นอกจากนี้ บริษัทได้มีการประกาศใช้กฎบัตรคณะกรรมการตรวจสอบ
    และกฎบัตรหน่วยงานตรวจสอบภายในเป็นลายลักษณ์อักษร
    เพื่อควบคุมและตรวจสอบการปฏิบัติงานของฝ่ายงานและเจ้าหน้าที่บริษัททุกระดับไว้ด้วย

4.  ระบบสารสนเทศและการสื่อสารข้อมูล เรื่องที่นำเสนอคณะกรรมการบริษัท
    เลขานุการบริษัทจะส่งหนังสือนัดประชุม
    และเอกสารประกอบภายในระยะเวลาที่กฎหมายกำหนด
    และมีการบันทึกรายละเอียดการประชุมไว้เป็นหลักฐาน สามารถตรวจสอบได้
    บริษัทใช้นโยบายการบัญชีตามหลักการที่รับรองทั่วไป และเหมาะสมกับธุรกิจของบริษัท และ
    มีการจัดเก็บเอกสารประกอบการบันทึกบัญชีไว้ครบถ้วน

5.  ระบบการติดตาม บริษัทมีการกำหนดเป้าหมายการดำเนินธุรกิจ
    และมีการรายงานผลประกอบการเปรียบเทียบกับเป้าหมาย
    หน่วยงานตรวจสอบภายในทำหน้าที่ตรวจสอบการปฏิบัติตามระบบการควบคุมภายในที่วางไว้
    และรายงานผลให้คณะกรรมการตรวจสอบเพื่อนำเสนอต่อคณะกรรมการบริษัททราบเป็นประจำ

คณะกรรมการบริษัทเห็นว่า
บริษัทได้ปฏิบัติตามแนวทางที่สำนักงานคณะกรรมการกำกับหลักทรัพย์และตลาดหลักทรัพย์ได้กำหนดเป็นแบบประเมินอย่างเหมาะสมและมีประสิทธิภาพพอควรแล้ว
นอกจากนี้ คณะกรรมการบริษัทเห็นว่า บริษัทมีระบบการควบคุมภายใน
ในเรื่องที่เกี่ยวกับการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอแล้วด้วย

นอกจากนี้ผู้สอบบัญชีของบริษัทคือ ดร.วิรัช อภิเมธีธำรง แห่งสำนักงาน ดร.วิรัช แอนด์
แอสโซซิเอทส์ ซึ่งเป็นผู้ตรวจสอบงบการเงินประจำปี 2552
ได้ให้ความเห็นว่าไม่พบข้อบกพร่องที่เป็นสาระสำคัญเกี่ยวกับระบบการควบคุมภายในของบริษัท